ยกทะเลระยองมาไว้ที่เซ็นทรัลเวิดล์ กับร้านแหลมเจริญ ร้านอาหารทะเลแบบครอบครัวจากจังหวัดระยอง ที่การันตีความอร่อยด้วยสาขามากมายในกรุงเทพฯ บอกตรงๆ เลยว่าทางร้านทำได้ดีกับอาหารทะเลทุกประเภททั้งกุ้ง หอย ปู ปลา แต่ที่อยากจะพูดถึงในวันนี้นั่นก็คือ “ปูเนื้อผัดผงกะหรี่” (ขีดละ 190.-) แน่นอนว่าความพิเศษอยู่ที่ตัวปูเนื้อที่ทั้งสด หวาน และตัวใหญ่มาก อย่างตัวที่ได้มานี้หนักประมาณ 10 - 12 ขีด ก็ได้ก้ามอันเท่าฝ่ามือมาถ่ายรูปอวดเพื่อนละ ปูเนื้อผัดมากับซอสผงกะหรี่แบบไทย น้ำจะออกสีเหลืองแตกต่างจากแบบน้ำสีส้มข้นๆ ไข่ๆ แบบของจีน ใส่ทั้งหัวหอม และต้นหอม ทำให้ได้ความหวานในน้ำผงกะหรี่ ถ้าแกะปูไม่คล่อง หรือกลัวเสื้อเลอะ สามารถขอให้ทางร้านช่วยทุบเปลือกมาให้ได้ จะได้กินง่าย ลื่น ฟิน อินซัมเมอร์!